Jašiūnai

Jašiūnai – miestelis Šalčininkų rajono savivaldybėje, prie kelio , 18 km į pietus nuo Vilniaus. Seniūnijos centras, 7 seniūnaitijos (Centrinė, Lydos, Merkio, M. Balinskio, Naujoji, J. Sniadeckio, Užupio). Miestelyje stovi Jašiūnų Šv. Onos bažnyčia (pastatyta 1929 m.), dvaro pastatų ansamblis (rūmai pastatyti 1828 m.) su parku, veikia 3 vidurinės mokyklos (1-oji, „Aušros“ ir M. Balinskio), biblioteka, paštas (LT-17038), lenkų kultūros centras.

Geografija 

Jašiūnai įsikūrę Rūdninkų girios rytiniame pakraštyje, prie Merkio upės. Yra žvyro telkinys. 2 km į šiaurės vakarus nuo Jašiūnų yra Jašiūnų geležinkelio stoties gyvenvietė. Į vakarus nuo Jašiūnų dunkso Rūdninkų giria.

Pro kaimą eina keliai į Vilnių, Šalčininkus, Pirčiupius (), Turgelius.

Istorija 

Į pietryčius nuo miestelio yra Jašiūnų pilkapynas. Istoriniuose šaltiniuose Jašiūnai minimi nuo 1402 m. Jašiūnų dvaras XV a. – XVIII a. priklausė Radviloms; XVI a. jie čia įkurdino evangelikų reformatų sinodą. 1515 m. įsteigta bažnyčia. XIX a. pradžioje dvaras atiteko J. Balinskiui, 1819 m. – jo sūnui Mykolui Balinskiui, vėliau – Vilniaus universiteto rektoriui Janui Sniadeckiui (du pastarieji palaidoti Jašiūnų kapinėse).

Nuo 1819 m. Jašiūnų dvaras tapo svarbiu kultūros centru: čia buvo didelė biblioteka, gyvendavo ar lankydavosi Vilniaus universiteto profesoriai Andrius Sniadeckis, Stanislovas Bonifacas Jundzilas, žymūs poetai ir rašytojai Adomas Mickevičius, Julius Slovackis, visuomenės veikėjai.

XIX a. viduryje Jašiūnuose įsteigta plytinė, 1886 m. – medienos masės popieriui gaminti fabrikas. 1863 m. dvare buvo gydomi sužeisti sukilėliai. Nuo XX a. pradžios iki 1950 m. Jašiūnai buvo valsčiaus, 1950–1995 m. – apylinkės centras, tarybinio ūkio centrinė gyvenvietė.

1920 m. spalio 8 d. Lietuvos kariuomenės daliniai ties Jašiūnais kovėsi su Lenkijos kariuomenės L. Želigovskio kariniu junginiu. 1941 m. vokiečių okupacinės administracijos saugumo policijos Vilniaus ypatingasis būrys Jašiūnuose sušaudė 575 žmones, daugiausia žydų. 

2001 m. patvirtintas Jašiūnų herbas. 2016 m. prie miestelio prijungta Jašiūnų GS gyvenvietė.

|}

Architektūra 

Miestelio planas linijinis. Svarbiausi statiniai:
 Jašiūnų Šv. Onos bažnyčia pastatyta 1929 m.
 XIX a. – XX a. pradžios Jašiūnų dvaro sodybos ansamblis, statybų iniciatorius Mykolas Balinskis.

1985 m. pastatytas prekybos centras „Merkys“ (architektas A. Patalauskas) su maisto prekių parduotuve, valgykla, kavine.

Ekonomika 

Veikia bendrovės:
 „Jašiūnų keramika“ (anksčiau keramikos bandomoji gamykla) – tiekė plytas, čerpes, koklius restauravimo darbams.
 „Actas“ – vienintelė įmonė Lietuvoje, gaminanti natūralų actą, taip pat gamina majonezą, pomidorų padažus, garstyčias, sirupus, dirbtinį medų, fasuoja aliejų.
 „Polivektris“, perdirba plastiko atliekas.

Gyventojai

Žymūs žmonės 
 Ona Marija Radvilaitė (1640–1667), kunigaikštytė, Jonušo Radvilos dukra
 Jašiūnuose paskutinius gyvenimo metus praleido Jonas Sniadeckis (1756–1830), astronomas ir matematikas. Čia ir palaidotas, pastatytas granitinis antkapis.
 Mykolas Balinskis (1794–1864), istorikas. Gyvenęs ir palaidotas Jašiūnuose.
 gyveno profesorius Andrius Sniadeckis (1768–1838), biologas, chemikas ir gydytojas; M. Balinskio uošvis.
 jaunystėje gyveno lenkų poetas Julijus Slovackis (1809–1849), mėgdavęs vaikščioti su Liudvika Sniadeckyte parko alėja link Merkio (alėja pavadinta J. Slovackio vardu).
 profesorius Jonas Balinskis (1824–1902), psichiatrijos pradininkas Lietuvoje ir Rusijoje, visą gyvenimą dirbęs įvairiuose Rusijos miestuose, po mirties norėjo ilsėtis šalia tėvo ir motinos, todėl palaidotas Jašiūnuose.
 Jan Adamowicz (1871–1944), politikas

Miestų partnerystė 
  Kužentniko valsčius, Lenkija

Šaltiniai

Nuorodos